  Анжелика Тихонова корреспондент Ижкарысь Шор площадьын гурт возёс удысын ужасьёслэн туспуктэмъёсынызы кыкетӥез адӟытон ужаны кутскиз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Таяз радэ адӟытонэз сӥзизы со ужасьёслы, кинлэн тыршемез бордысь ю-няньлэн удалтэмез но ӟечлыкез потэ - со валтӥсь агрономъёс, тракторист-механизаторъёс, валтӥсь инженеръёс. Адӟытонэ оглом 26 адямиослэн туспуктэмъёссы пыризы Котькудзы – быдэс улонзэс гурт возёслы сӥзем бадӟым ӧнерчиос. <…> Востэмесь, лякыт сямоесь но ужез гажасесь, соос данлыклы дышемын ӧвӧл. Но котькинлэсь зол сое заслужить каризы! Удмуртиысь гурт возёсъя но сиён-юонъя министерстволэн пресс-службаезАдӟытонысь куд-ог стендъёс элькунамы будосъёсты будэтон удыслэн азинскемез сярысь верало. Туэ бусы ужъёсты нуон вакыт капчи ӧй вал ке но, данъяськымон лыдпусъёс но вань. Кылсярысь, 2021-тӥ арын Удмуртия етӥнэз кизён музъемъёслэн быдӟалазыя Россиын нырысетӥ луиз, сое 6 сюрс 956 гектаре кизизы. Туспуктэмъёсын адӟытон ар пумозь ужалоз. Нош ӟеч ю-нянь басьтэмъёсты 18-тӥ коньывуонэ, Гурт возёс удысын ужасьлэн нуналэз улсын, пусъёзы. Тодэ вайытом, Удмуртиын гурт возёс удысын тыршисьёслы сӥзем нырысетӥзэ адӟытонэз 2020-тӥ арын радъязы вал. Соку Ижкарысь Шор площадьын пудо вордӥсьёслэсь, агрономъёслэсь, механизаторъёслэсь, скал кыскисьёслэсь – оглом 29 адямилэсь – туспуктэмъёссэс возьматӥзы.  Тегъёс: Ижкар Удмуртия гуртвозёс адӟытон гуртвозёсъяминистерство туспуктэм Гуртлэнарез  